Captain America: Brave New World

Captain America: Brave New World on vuonna 2024 ensi-iltansa saava yhdysvaltalainen poliittinen toimintatrilleri ja supersankarielokuva, joka perustuu Marvel Comicsin sarjakuvahahmoon Sam Wilson / Kapteeni Amerikka. Elokuva ohjaa Julius Onah, joka myös käsikirjoitti sen yhdessä Malcolm Spellmanin ja Dalan Mussonin kanssa. Se on neljäs Captain America -elokuva ja jatko-osa Disney+-sarjalle The Falcon and the Winter Soldier (2021), sekä Marvel Cinematic Universen (MCU) 35. elokuva ja viidennen vaiheen viides elokuva. Elokuvan pääosissa esiintyvät Anthony Mackie, Danny Ramirez, Shira Haas, Carl Lumbly, Tim Blake Nelson ja Harrison Ford.

Captain America: Civil War (2016) toimi viimeisenä osana sille Captain America -trilogialle, jonka pääosassa oli Chris Evansin näyttelemä Steve Rogers. Mackien näyttelemä Wilson tuli uudeksi Kapteeni Amerikaksi The Falcon and the Winter Soldierissa. Sarjan käsikirjoittamiseen osallistuneet Spellman ja Musson valittiin huhtikuussa 2021 myös uuden Kapteeni Amerikka -elokuvan käsikirjoittajiksi. Mackie allekirjoitti sopimuksen pääosan esittämisestä saman vuoden elokuussa. Onah valittiin ohjaajaksi heinäkuussa 2022, kun elokuvan alkuperäiseksi nimeksi paljastettiin Captain America: New World Order, ja osa elokuvan sivunäyttelijöistä paljastettiin saman vuoden syyskuussa. Kuvaukset alkoivat Atlantassa maaliskuussa 2023. Elokuvan uusi nimi paljastettiin saman vuoden kesäkuussa, jonka aikana kuvaukset saatiin päätökseen.

Captain America: Brave New World saa ensi-iltansa Yhdysvalloissa 26. heinäkuuta 2024.

Näyttelijät

Tuotanto

Kehitys 

Marvel Studiosin johtaja Kevin Feige sanoi lokakuussa 2015, että Captain America: Civil War (2016) tulisi olemaan päätösosa Captain America -trilogialle, jonka edellisiä osia olivat Captain America: The First Avenger (2011) ja Captain America: The Return of the First Avenger (2014), ja joiden pääosassa Chris Evans esitti Steve Rogersia. Civil War oli Evansin sopimuksen viimeinen sooloelokuva Kapteeni Amerikalle, mutta oli halukas jatkamaan roolissaan vielä Avengers: Infinity Warin (2018) ja Avengers: Endgamen (2019) jälkeen.

Lokakuussa 2018 Marvel Studios alkoi kehittää yhden tuotantokauden pituista Disney+-sarjaa Anthony Mackien näyttelemästä Sam Wilsonista / Haukasta ja Sebastian Stanin näyttelemästä Bucky Barnesista / Talvisotilaasta, jotka olivat aiemmin esiintyneet sivuhahmoina MCU-elokuvissa. Malcolm Spellman palkattiin sarjan pääkäsikirjoittajaksi, kun se virallisesti julkistettiin huhtikuussa 2019, nimellä The Falcon and the Winter Soldier. Ennen sarjan alkua, Mackie kertoi, ettei sarjan kohdalla ollut keskusteltu toisen tuotantokauden toteuttamisesta, ja ettei hän koronaviruspandemian vaikutusten vuoksi ollut edes keskusteltu, että missä elokuvassa hahmo esiintyisi seuraavan kerran. Sarjan ohjaaja Kari Skogland oli myös epävarma siitä saisiko sarja useamman tuotantokauden. Feige kertoi, että vaikka mahdollisia ideoita toista tuotantokautta varten oli mietitty, Marvelin suunnitelmiin kuului, että WandaVisionin (2021) tavoin, The Falcon and the Winter Soldierin juoni vain toimisi alkuasetelmana tuleville elokuville.

23. huhtikuuta 2021, kun The Falcon and the Winter Soldierin päätösjakson ”Yksi maailma, yksi kansa” julkaistiin, paljastettiin, että Spellman oli parhaillaan käsikirjoittamassa neljättä Kapteeni Amerikka -elokuvaa. Toiseksi käsikirjoittajaksi oli valittu Dalan Musson, joka oli aiemmin käsikirjoittanut The Falcon and the Winter Soldierin jakson ”Totuus”. Elokuvan odotettiin kertovan Wilsonin vaiheista sarjan jälkeen. The Hollywood Reporterin Borys Kit ja Aaron Couch suhtautuivat projektiin suurella mielenkiinnolla, koska kolme henkilöä oli nyt MCU:ssa toiminut Kapteeni Amerikkana. The Falcon and the Winter Solderin vastaava atuottaja Nate Moore on Feigen ohella elokuvan toinen päätuottaja. Mackie itse ei ollut vielä tällöin tietoinen suunnitelmista hahmon tulevaisuuden suhteen, mutta odotti innolla näkevänsä mihin suuntaan hahmon tarinaa vietäisiin. Seuraavien kuukausien aikana Mackie osallistui sopimusneuvotteluihin elokuvan pääosan esittämisestä, ja allekirjoitti sopimuksen elokuussa.

Esituotanto 
Heinäkuussa 2022, Julius Onah valittiin elokuvan ohjaajaksi. Kyseisen elokuvan, alkuperäiseltä nimeltään Captain America: New World Order, paljastettiin saman kuukauden aikana San Diego Comic-Con Internationalissa olevan osa MCU:n viidennettä vaihetta. Samalla paljastettiin myös elokuvan ensi-iltapäivämäärä: 3. toukokuuta 2024. Syyskuussa 2022, D23-messuilla, paljastettiin, että Danny Ramirez ja Carl Lumbly palaavat The Falcon and the Winter Soldierista näyttelemään Joaquin Torresia ja Isaiah Bradleyä. Lisäksi Tim Blake Nelsonin paljastettiin palaavan The Incredible Hulkista (2008) näyttelemään Samuel Sternsiä, ja Shira Haasin paljastettiin näyttelevän Sabraa. Lokakuussa Above the Line raportoi, että Harrison Ford olisi valittu elokuvaan Thaddeus Rossin uudeksi näyttelijäksi edesmenneen William Hurtin tilalle. Fordin roolivalinta vahvistettiin pian tämän jälkeen, ja sen lisäksi hänen paljastettiin tulevan näyttelemään hahmoa myös elokuvassa Thunderbolts (2024). Ford sanoi suostuneensa rooliin, koska halusi kokeilla jotain erilaista. Esituotanto alkoi marraskuussa 2022. Gersha Phillips toimii elokuvan pukusuunnittelijana. Tammikuussa 2023 Xosha Roquemore valittiin tuntemattomaan rooliin.

Kuvaukset 
Kuvaukset alkoivat 20. maaliskuuta 2023 Trilith Studiosin tiloissa, Atlantassa, Kramer Morgenthaun toimiessa kuvaajana. Onah halusi elokuvan toiminnan olevan ”maanläheistä ja tunnollista” ja sanoi Wilsonin tulevan tekemään elokuvassa asioita, joita hahmo ei aiemmin ollut tehnyt. Liv Tyler liittyi maaliskuun lopussa elokuvan näyttelijäkaartiin, palaten The Incredible Hulkista Betty Rossin rooliin. Niihin aikoihin Julia Louis-Dreyfusin näyttelemän Valentina Allegra de Fontainen odotettiin myös esiintyvän elokuvassa. Toukokuussa 2023 alkaneen Hollywoodin käsikirjoittajien lakon ei uskottu vaikuttavan elokuvan tuotantoon. Mutta myöhemmin raportoitiin, että Marvel Studios todennäköisesti kuvaisi vain sen mitä voisi varsinaisten kuvausten aikana, ja säästäisi varsinaisten kuvausten aikana tehtävät mahdolliset muutokset uudelleenkuvauksiin. Toukokuun aikana, kuvauspaikalta otetut kuvat paljastivat Seth Rollinsin olevan myös näyttelijänä elokuvassa. Kesäkuun alussa, elokuvalle annettiin uusi nimi: Captain America: Brave New World. /Filmin Jeremy Mathai piti elokuvan nimen muutoksesta, koska siinä oli ”optimistisempi näkökulma [kuin New World Orderissa]”. Samalla paljastettiin, että Onah oli itsekin osallistunut elokuvan käsikirjoittamiseen. Kesäkuun lopulla, tuotanto siirtyi Washingtoniin, ja kuvaukset saatiin lopulta päätökseen 30. kesäkuuta 2023.

Julkaisu 
Captain America: Brave New World saa ensi-iltansa 26. heinäkuuta 2024. Alkuperäiseksi ensi-iltapäivämääräksi oli asetettu 3. toukokuuta 2024.

Lähteet

Aiheesta muualla

Marvel Cinematic Universen viidennen vaiheen elokuvat